Številka: 149-49/2014/2

Datum: 13.10.2014

Na podlagi šestega odstavka 6. člena, petega odstavka 12. člena in sedmega odstavka 13. člena Pravilnika o tehničnih pripomočkih in prilagoditvi vozila (Uradni list RS, št. 71/14) ministrica za delo, družino, socialne zadeve in enake možnosti sprejme

**S K L E P**

**o določitvi cenika za izdelavo izvedenskega mnenja o upravičenosti do uveljavitve zahtevnejšega tehničnega pripomočka in za izdelavo načrta prilagoditve vozila**

I.

Ta sklep določa cenik za izdelavo izvedenskega mnenja o upravičenosti do uveljavitve zahtevnejšega tehničnega pripomočka za senzorno ovirane osebe in načrta prilagoditve vozila za gibalno ovirane osebe.

II.

Cena izdelave izvedenskega mnenja o upravičenosti do uveljavitve zahtevnejšega tehničnega pripomočka za senzorno ovirane osebe je 60,00 EUR.

III.

Cena Izdelave načrta prilagoditve vozila za enostavnejše prilagoditve vozila je 39,00 EUR.

Cena izdelave načrta prilagoditve vozila za zahtevnejše prilagoditve vozila je:

* 138,00 EUR za upravičenca do prilagoditve vozila - voznik (v nadaljevanju: voznik), ki prvič uveljavlja pravico do prilagoditve avtomobila (do sedaj še ni imel predelanega avtomobila) ali za tistega voznika, ki je že vozil predelan avto, pa zaradi spremembe funkcijskega stanja, potrebuje drugačno predelavo; za upravičenca do prilagoditve vozila - sopotnika (v nadaljevanju: sopotnik), ki potrebuje predelavo avtomobila za ustrezen vstop v avto ter za varen položaj med vožnjo in ki prvič uveljavlja pravico do predelave avtomobila ali za tistega sopotnika, ki že ima predelan avto, pa zaradi spremembe funkcijskega stanja, potrebuje drugačno predelavo,
* 120,00 EUR za voznika, ki vozi predelan avto in po izteku trajnostne dobe predelave (vgrajenih naprav) uveljavlja pravico do nove predelave (vgrajenih naprav) - predelava avtomobila oziroma vgradnja naprav za vožnjo je enaka kot dosedanja, ker v vmesnem obdobju ni prišlo do spremembe voznikovega funkcionalnega stanja; za sopotnika, ki predelavo avtomobila potrebuje za ustrezen vstop v avto ter za varen položaj med vožnjo in po izteku trajnostne dobe predelave (vgrajenih naprav) uveljavlja pravico do nove predelave (vgrajenih naprav) - predelava avtomobila oziroma vgradnja naprav je enaka kot dosedanja, ker v vmesnem obdobju ni prišlo do spremembe sopotnikovega funkcijskega stanja,
* 65,00 EUR za sopotnika, ki potrebuje samo predelavo sestavnih delov avtomobila za ustreznejši položaj telesa med vožnjo v avtomobilu.

IV.

Ministrstvo, pristojno za invalidsko varstvo, je dolžno plačati pravilno izstavljen račun ali zahtevek za izplačilo za izdelavo izvedenskega mnenja in načrta prilagoditve vozila v roku določenem s predpisi o izvrševanju proračuna Republike Slovenije na podlagi podatkov, ki mu jih posredujejo upravne enote.

V.

Cenik začne veljati 13. oktobra 2014, vendar ne pred objavo na spletni strani ministrstva.

**dr. Anja Kopač Mrak**

**ministrica**

**za delo, družino, socialne zadeve**

**in enake možnosti**